
A hirtenbergi fegyverszállítási botrány visszhangja

Dolgozatomban a sajtó és a diplomácia felől közelítettem meg a hirtenbergi fegyverszállítási botrány visszhangját.
Kutatásaim során a hirtenbergi üggyel kapcsolatos diplomáciai levelezéseket, jelentéseket és egyéb iratokat a Külügyminisztériumi Levéltárban vizsgáltam meg. A magyar sajtóvisszhang feltérképezésére 18 darab folyóiratot használtam fel.
A dolgozatom célja, hogy minél több sajtóvéleményt megjelenítsek és rávilágítsak arra, hogy milyen politikai tartalma és üzenete volt az egyes híradásoknak. Vajon a korabeli sajtó mennyire ismerte a diplomácia berkein belüli eseményeket és intrikákat? Miért sikerült mindösszesen két hónap alatt elsimítani a hirtenbergi ügyet? Milyen diplomáciai manőverezések történetek a botrány elcsendesítésére? Továbbá azt is vizsgáltam, hogy a botrány miként hatott az olasz-magyar-osztrák viszonyra.
1927. április 5-én megkötötték az olasz-magyar barátsági szerződést. Titkos szóbeli megegyezés született arról, hogy Mussolini segíti Magyarországot a titkos fegyverkezésben. A szentgotthárdi fegyveraffér után szükségesnek látszódott az, hogy Ausztria barátságát is megszerezzék. Miután az olasz-osztrák és magyar-osztrák szerződések is megköttettek, azután a szélsőjobboldali Heimwehr segítségével a fegyverszállítások tovább folytatódtak. 1933. január elején az osztrák Arbeiter Zeitung címlapon közölte azt, hogy titkos fegyverszállítások folynak Ausztria területén, mégpedig Olaszország és Magyarország között.
Az olasz- magyar-osztrák diplomáciai levelezések világossá tették számomra, hogy a kapcsolattartás intenzív volt a hirtenbergi fegyverüggyel kapcsolatban. Olaszország dominanciája megmutatkozott mind a nemzetközi téren és mind a hármas kapcsolaton belül. A hirtenbergi fegyverbotrányt azért tartom fontos eseménynek, mert a magyar propaganda arra használta fel ezt az incidenst, hogy a revízió ügye újra napirendre kerülhessen. Továbbá kitűnően látható, hogy Anglia és Franciaország mennyire is tartott a hitleri Németországtól. Akár nagymennyiségű fegyverszállítások felett is képesek voltak szemet hunyni csak azért, hogy Olaszország támogatását ne veszítsék el. A hirtenbergi fegyverszállítási botrány fontos momentuma volt az olasz-osztrák-magyar kapcsolatok fejlődésének, hiszen ez volt az első olyan nemzetközi esemény, ahol Ausztria bebizonyíthatta megbízhatóságát Olaszország és Magyarország számára is.



